Un motociclist a murit, iar pasagera aflată pe motocicletă alături de el a fost grav rănită, într-un accident produs de un șofer în vârstă de 25 de ani.
Potrivit IPJ Galaţi, un autoturism, condus de un tânăr de 25 de ani, în timp ce se deplasa pe o stradă din Galaţi, în dreptul unei biserici, ar fi efectuat manevra de întoarcere, moment în care ar fi intrat în impact cu o motocicletă care se deplasa în aceeaşi direcţie pe banda 2 şi care era condusă de un bărbat, de 41 de ani, din municipiul Galaţi.
În urma impactului cele două persoane care se aflau pe motocicletă au fost grav rănite.
Echipajele medicale de la SMURD Galaţi şi de la Serviciul de Ambulanţă Judeţean Galaţi care au intervenit la faţa locului au efectuat manevre de resuscitare bărbatului rănit după care a fost transportat la spital în stare de inconştienţă. Din păcate acesta a decedat la spital.
Tot la spital a fost dusă şi pasagera de pe motocicletă, în vederea acordării de îngrijiri medicale.
Conducătorul a fost testat cu aparatul etilotest, rezultatul fiind negativ.
În cauză a fost deschis dosar penal pentru săvârşirea infracţiunii de vătămare corporală din culpă şi omor din culpă, scrie News.